ผบช.น.เผยออกหมายจับผู้ร่วมก่อเหตุเผาทรัพย์สินราชการหน้าเรือนจำคลองเปรม เพิ่ม 1 คน และออกหมายเรียก 1 คน พร้อมสืบสวนขยายผลคดีที่เกี่ยวข้องการชุมนุมอื่น ๆ
พลตำรวจโท ภัคพงศ์ พงษ์เภตรา ผู้บัญชาการตำรวจนครบาล (ผบช.น.) เปิดเผยว่า ความคืบหน้าคดีวางเพลิงเผาทรัพย์สินราชการที่หน้าเรือนจำกลางคลองเปรมว่า  มีการออกหมายจับผู้ร่วมก่อเหตุเผาทรัพย์สินราชการ หน้าเรือนจำคลองเปรม เพิ่ม 1 คน และออกหมายเรียก 1 คน ซึ่งเป็นคนรู้จักกับนายไชยอมร แก้ววิบูลย์พันธุ์ หรือแอมมี่ ผู้ต้องหาถูกคุมขังไปก่อนหน้านี้ โดยพบมีความสัมพันธ์กัน ซึ่งจะเข้ามาให้ปากคำ 1-2 วันนี้ หลังเบื้องต้น พบพฤติการณ์พยายามหลบหนี ซึ่งตำรวจอยู่ระหว่างการดำเนินคดีตามกฎหมาย         ส่วน นายพรชัย วิมลศุภวงศ์ ผู้ต้องหาตามหมายจับศาลจังหวัดเชียงใหม่ ความผิดตามมาตรา112, มาตรา 116 และ พ.ร.บ.คอมพิวเตอร์ฯ หลังถูกจับกุมได้ที่ห้องพัก ย่านจังหวัดนนทบุรี ขณะนี้ส่งตัวดำเนินคดีที่จังหวัดเชียงใหม่แล้ว ซึ่งจากการตรวจสอบ พบก่อเหตุหลายครั้ง โดยร่วมชุมนุมที่หน้าสำนักงานตำรวจแห่งชาติ วันที่ 18 พฤศจิกายน 2563 และชุมนุมที่ศาลอาญา ถนนรัชดาภิเษก วันที่ 6 มีนาคมที่ผ่านมา  โดยมีพยานหลักฐานชัดเจน         ขณะที่ การนัดชุมนุมทำกิจกรรม "เดินทะลุฟ้า v.2" จากอนุสาวรีย์ประชาธิปไตย ไปยังทำเนียบรัฐบาล วันที่ 13 มีนาคมนี้ ผู้บัญชาการตำรวจนครบาล ยืนยันเตรียมแผนการรับมือไว้อยู่แล้วหากมีการเคลื่อนขบวนจริง ก็จะจำกัดพื้นที่เพื่อไม่ให้กระทบประชาชนทั่วไป และย้ำให้กลุ่มผู้ชุมนุมปฏิบัติตามกฎหมาย โดยเฉพาะ บริเวณทำเนียบรัฐบาล เป็นพื้นที่ห้ามชุมนุม ตำรวจจำเป็นต้องสกัดกั้นตามกฎหมาย และขณะนี้ยังไม่มีการข่าวบ่งชี้ถึงเหตุความรุนแรง        ส่วนความคืบหน้าคดีจับกุมชายพกไปป์บอมบ์จำนวนมาก ที่แยกปทุมวัน เมื่อวันที่ 5 มีนาคมที่ผ่านมา จากการตรวจสอบภายในบ้าน ที่จังหวัดพิษณุโลก พบว่า เป็นที่ผลิตวัตถุระเบิดแรงดันต่ำ โดยเชื่อว่า ผู้ต้องหามีความชื่นชอบส่วนตัว ขณะที่ การตรวจวัตถุระเบิด พบมีความคล้ายคลึงกับหลายกลุ่ม แต่ยังไม่ยืนยันเชื่อมโยงถึงกลุ่มของนายปิยะรัฐ จงเทพ หรือโตโต้หัวหน้าการ์ดวีโว่ โดยยังอยู่ระหว่างขยายผลถึงวัตถุประสงค์ในการพกพาไปป์บอมบ์มายังพื้นที่กรุงเทพมหานคร และยังไม่ตัดประเด็นเข้ามาก่อเหตุในพื้นที่ชุมนุม เนื่องจาก ผู้ต้องหาเข้ามาในห้วงที่มีการชุมนุม